שלהבית (יישוב)

שַׁלְהָבִית הוא יישוב קהילתי מתוכנן שעתיד להיווסד במבואות ערד, בקרבת העיר ערד. מיקומו בבקעת ערד, כ-1.5 קילומטרים צפונית לתל ערד, על גבעה בגובה של 560 מטרים מעל פני הים.

היישוב מיועד למגורי יהודים, ומתוכננות לקום בו כ-500 יחידות דיור, בהם יתגוררו כ-1,800 תושבים. שטחו של היישוב יהיה כ-500 דונם, ויוקצו לו שטחי חקלאות סביבו.

שמו של היישוב "שלהבית" הוא על שם הצמח שלהבית, הגדל באזור בו הוא יקום.

 גאוגרפיה 
היישוב ייבנה בקצה הצפוני של בקעת ערד, על גבעה בגובה של 560 מטרים מעל פני הים, למרגלות הר עמשא ובינו ובין הר גבנונים. הוא ישכון כשני קילומטרים מהציר הראשי של האזור, כביש 80.

היישוב יימצא בתחילתו של נחל קריות, הזורם אל נחל באר שבע שנשך אל הים התיכון דרך נחל הבשור.

הקמה
היישוב מוקם כחלק מגוש מבואות ערד, שאושר לראשונה בהחלטת ממשלה מס' 3782, בשנת 2011.

בשנת 2014 המליצה המועצה הארצית לתכנון ולבנייה על הקמת יישובים חדשים באזור מבואות ערד, בין כביש 80 לכביש 31. בשנת 2022 קיבלה ממשלת ישראל השלושים ושש החלטה להקים את חמישה יישובים במבואות ערד. בהמשך השנה החליטה ועדת השמות הממשלתית ששמו של יישוב זה יהיה "שלהבית".

ב-2025 פורסם כי משרד הפנים בוחן לאיזו מועצה אזורית לשייך את היישוב.

הערות שוליים

קטגוריה:מבואות ערד
קטגוריה:הנגב: יישובים
קטגוריה:ישראל: יישובים עתידיים
קטגוריה:בקעת ערד